ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Ιουλίου 1996 για τη σύσταση συμβουλευτικής επιτροπής για την πρόληψη του καρκίνου (Κείμενο που παρουσιάζει ενδιαφέρον για τον ΕΟΧ) (96/469/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

Εκτιμώντας:

ότι η Κοινότητα συμβάλλει στην εξασφάλιση ενός υψηλού επιπέδου προστασίας της δημόσιας υγείας, με την ενθάρρυνση της συνεργασίας ανάμεσα στα κράτη μέλη και, εάν είναι αναγκαίο, με την υποστήριξη των ενεργειών τους 7

ότι οι ενέργειες της Κοινότητας στοχεύουν στην πρόληψη των ασθενειών, συμπεριλαμβανομένου του καρκίνου, με την προώθηση της έρευνας για τις αιτίες εμφάνισης και τον τρόπο μετάδοσής τους καθώς και με την προώθηση της ενημέρωσης και της εκπαίδευσης σε θέματα υγείας 7

ότι από το 1986 διεξάγονται συνεδριάσεις εμπειρογνωμόνων υψηλού επιπέδου για τον καρκίνο, στα πλαίσια του προγράμματος «Η Ευρώπη κατά του καρκίνου», και ότι αυτοί οι εμπειρογνώμονες για τον καρκίνο έχουν συστήσει μια επιτροπή για την παροχή συμβουλών προς την Ευρωπαϊκή Επιτροπή, επί επιστημονικών θεμάτων σχετικά με την πρόληψη του καρκίνου 7

ότι στο ψήφισμα του Συμβουλίου, της 7ης Ιουλίου 1986 (1), λαμβάνονται υπόψη τα συμπεράσματα της «ad hoc επιτροπής εμπειρογνωμόνων για τον καρκίνο», όσον αφορά την προετοιμασία του πρώτου προγράμματος δράσης για την καταπολέμηση του καρκίνου (2) 7

ότι δυνάμει της απόφασης 90/238/Ευρατόμ, ΕΚΑΧ, ΕΟΚ του Συμβουλίου και των αντιπροσώπων των κυβερνήσεων των κρατών μελών που συνήλθαν στα πλαίσια του Συμβουλίου, στις 17 Μαΐου 1990, για την έγκριση σχεδίου δράσης για την περίοδο 1990-1994, στα πλαίσια του προγράμματος «Η Ευρώπη κατά του καρκίνου» (3), η Επιτροπή θα συμπεριλάβει τους εμπειρογνώμονες για την πρόληψη του καρκίνου στην υλοποίηση του σχεδίου δράσης 7

ότι η απόφαση αριθ. 646/96/ΕΚ (4) του Ευρωπαϊκού Κοινοβουλίου και του Συμβουλίου, με την οποία θεσπίζεται το τρίτο σχέδιο δράσης για την καταπολέμηση του καρκίνου, για την περίοδο 1996-2000, έχει ως στόχο την πρόληψη του καρκίνου, σύμφωνα με τις διατάξεις του άρθρου 3 στοιχείο ο) και του άρθρου 129 της συνθήκης ΕΚ 7

ότι σύμφωνα με τις αιτιολογικές σκέψεις της παρούσας απόφασης, η Ευρωπαϊκή Επιτροπή συνεργάζεται με επιστημονικούς εμπειρογνώμονες, προκειμένου να διαθέτει όλες τις απαραίτητες επιστημονικές πληροφορίες 7

ότι είναι σημαντικό να ενισχυθεί η επιστημονική βάση επί της οποίας λαμβάνονται οι αποφάσεις της Ευρωπαϊκής Επιτροπής 7

ότι είναι αναγκαίο, για λόγους διαφάνειας και ασφάλειας δικαίου, να επισημοποιηθεί η ύπαρξη αυτής της ομάδας 7

ότι η σύνθεσή της πρέπει να θεσπιστεί προκειμένου να συνεκτιμηθούν οι εξελίξεις στην κατεύθυνση και στο πεδίο εφαρμογής του προγράμματος «Η Ευρώπη κατά του καρκίνου», στα πλαίσια του τρίτου σχεδίου δράσης για την καταπολέμηση του καρκίνου 7

ότι η παροχή επιστημονικών συμβουλών από τους ευρωπαίους εμπειρογνώμονες υψηλού επιπέδου, οι οποίοι εξειδικεύονται στην πρόληψη του καρκίνου, πρέπει να είναι συνεχής, υπό τη μορφή μιας συμβουλευτικής επιτροπής που θα συσταθεί από την Ευρωπαϊκή Επιτροπή,

ΑΠΟΦΑΣΙΖΕΙ:

Άρθρο 1

Συστήνεται από την Ευρωπαϊκή Επιτροπή συμβουλευτική επιτροπή για την πρόληψη του καρκίνου, στη συνέχεια αναφερόμενη ως η «επιτροπή».

Η επιτροπή αποτελείται από δεκαπέντε μέλη κατ' ανώτατο όριο.

Άρθρο 2

1. Η Ευρωπαϊκή Επιτροπή μπορεί να ζητήσει τη γνώμη της επιτροπής για όλα τα θέματα σχετικά με:

- στοιχεία σχετικά με τον καρκίνο, συμπεριλαμβανομένων των επιδημιολογικών στοιχείων,

- πρώιμη ανίχνευση του καρκίνου και πληθυσμιακός έλεγχος,

- ενημέρωση του κοινού σχετικά με την πρόληψη του καρκίνου,

- πτυχές, σχετικές με τον καρκίνο, στα σχολικά προγράμματα αγωγής υγείας,

- διαδικασίες εξασφάλισης της ποιότητας στη θεραπεία του καρκίνου, (συμπεριλαμβανομένης της ποιότητας της ζωής των ασθενών και της παρηγορητικής μέριμνας),

- πτυχές που αφορούν την πρόληψη και μπορούν να αναπτυχθούν βάσει των αποτελεσμάτων της βασικής και κλινικής έρευνας για τον καρκίνο που διεξάγεται στα πλαίσια του προγράμματος Biomed και άλλων ερευνητικών ενεργειών,

- κατάρτιση σε θέματα σχετικά με τον καρκίνο των επαγγελματιών στον τομέα της υγείας.

Άρθρο 3

1. Η επιτροπή παρέχει γνωμοδοτήσεις κατόπιν σχετικού αιτήματος των εκπροσώπων των υπηρεσιών της Ευρωπαϊκής Επιτροπής. Οι εκπρόσωποι των υπηρεσιών της Ευρωπαϊκής Επιτροπής μπορούν να καθορίσουν το χρονικό διάστημα εντός του οποίου πρέπει να υποβληθεί η γνωμοδότηση.

2. Η επιτροπή δεν γνωμοδοτεί, με δική της πρωτοβουλία, για θέματα που εμπίπτουν στην αρμοδιότητα άλλων επιστημονικών επιτροπών που λειτουργούν στα πλαίσια της Ευρωπαϊκής Επιτροπής.

3. Η επιτροπή καταβάλλει κάθε προσπάθεια ώστε οι γνωμοδοτήσεις της να παρέχονται σε συναινετική βάση. Οι συσκέψεις της επιτροπής δεν συνοδεύονται από ψηφοφορία.

4. Σε περίπτωση που η αιτηθείσα γνώμη αποτελεί αντικείμενο ομοφωνίας των μελών της επιτροπής, τότε η επιτροπή καταλήγει σε κοινές θέσεις. Σε περίπτωση έλλειψης ομοφωνίας, στην έκθεση που συντάσσεται υπό την ευθύνη των εκπροσώπων των υπηρεσιών της Ευρωπαϊκής Επιτροπής, περιλαμβάνονται οι διάφορες γνώμες που εκφράστηκαν κατά τη διάρκεια των συζητήσεων.

Άρθρο 4

Τα μέλη της επιτροπής διορίζονται από την Ευρωπαϊκή Επιτροπή και είναι εμπειρογνώμονες υψηλού επιπέδου, ειδικευμένοι στους τομείς που αναφέρονται στο άρθρο 2.

Άρθρο 5

Η επιτροπή εκλέγει από τα μέλη της ένα πρόεδρο και δύο αντιπροέδρους. Η εκλογή γίνεται με πλειοψηφία των δύο τρίτων των παρόντων μελών.

Άρθρο 6

1. Η διάρκεια της θητείας των μελών της επιτροπής είναι τριετής και ανανεώσιμη. Ωστόσο, ο πρόεδρος και οι αντιπρόεδροι της επιτροπής δεν μπορούν να επανεκλεγούν αμέσως μετά τη λήξη της θητείας σ' αυτές τις θέσεις επί δύο συνεχόμενες τριετείς περιόδους.

Μετά τη λήξη της θητείας τους, τα μέλη της επιτροπής μπορούν να συνεχίσουν να ασκούν τα καθήκοντα τους, μέχρις ότου αντικατασταθούν ή ανανεωθεί η εντολή τους.

Η άσκηση των καθηκόντων δεν αμείβεται.

2. Εάν ένα μέλος της επιτροπής αδυνατεί να ασκήσει τα καθήκοντά του ή παραιτηθεί, αντικαθίσταται για τον υπόλοιπο χρόνο της θητείας του σύμφωνα με τη διαδικασία που προβλέπεται, ανάλογα με την περίπτωση, από το άρθρο 4 ή 5.

Άρθρο 7

Για λόγους ενημέρωσης, η Ευρωπαϊκή Επιτροπή δημοσιεύει κάθε τρία χρόνια τον κατάλογο των μελών στην Επίσημη Εφημερίδα των Ευρωπαϊκών Κοινοτήτων.

Άρθρο 8

1. Η επιτροπή μπορεί να συγκροτεί ομάδες εργασίας, επιφορτισμένες με τη μελέτη συγκεκριμένων θεμάτων στους τομείς που αναφέρονται στο άρθρο 2. Οι ομάδες αυτές θα προεδρεύονται από ένα μέλος της επιτροπής και θα αποτελούνται από πέντε, κατ' ανώτατο όριο, εξέχοντες επιστήμονες. Ο αριθμός των ομάδων εργασίας θα περιορίζεται πάντοτε σε πέντε.

2. Η εντολή στις ομάδες εργασίας θα δίνεται από την επιτροπή.

Άρθρο 9

1. Η επιτροπή και οι ομάδες εργασίας συνεδριάζουν κατόπιν πρόσκλησης ενός εκπροσώπου των υπηρεσιών της Ευρωπαϊκής Επιτροπής, συνήθως στην έδρα της Ευρωπαϊκής Επιτροπής.

2. Ο εκπρόσωπος των υπηρεσιών της Ευρωπαϊκής Επιτροπής, καθώς και κάθε άλλος υπάλληλος και ενδιαφερόμενος παράγοντας της Ευρωπαϊκής Επιτροπής, μπορεί να παρίσταται στις συνεδριάσεις της επιτροπής και των ομάδων εργασίας.

3. Ο εκπρόσωπος των υπηρεσιών της Ευρωπαϊκής Επιτροπής μπορεί να προσκαλεί άτομα με σημαντική εμπειρία στο συγκεκριμένο θέμα προκειμένου να συμμετάσχουν στις συνεδριάσεις ως παρατηρητές, σε προσωρινή ή μόνιμη βάση.

4. Οι υπηρεσίες της Ευρωπαϊκής Επιτροπής εξασφαλίζουν τη γραμματεία της επιτροπής και των ομάδων εργασίας.

Άρθρο 10

Με την επιφύλαξη των διατάξεων του άρθρου 214 της συνθήκης, τα μέλη της επιτροπής υποχρεούνται να μην αποκαλύπτουν πληροφορίες που περιήλθαν στη γνώση τους λόγω των εργασιών της επιτροπής, όταν ενημερώνονται από τον εκπρόσωπο της Ευρωπαϊκής Επιτροπής σχετικά με τον εμπιστευτικό χαρακτήρα του θέματος για το οποίο ζητείται η γνώμη τους.

Σ' αυτήν την περίπτωση, στις συνεδριάσεις παρίστανται μόνο τα μέλη της επιτροπής και οι εκπρόσωποι της Ευρωπαϊκής Επιτροπής.

Άρθρο 11

Η παρούσα απόφαση τίθεται σε ισχύ από την ημερομηνία δημοσίευσής της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 30 Ιουλίου 1996.

Για την Επιτροπή

Pαdraig FLYNN

Μέλος της Επιτροπής

(1) ΕΕ αριθ. C 184 της 23. 7. 1986, σ. 19.

(2) Απόφαση του Συμβουλίου 88/351/ΕΟΚ, ΕΕ αριθ. L 160 της 28. 6. 88, σ. 52.

(3) ΕΕ αριθ. L 137 της 30. 5. 1990, σ. 31.

(4) ΕΕ αριθ. L 95 της 16. 4. 1996, σ. 9.